Forslag til RÅDETS AFGØRELSE om den holdning, der skal indtages på vegne af Den Europæiske Union ved den ellevte konference mellem parterne i Baselkonventionen om kontrol med grænseoverskridende transport af farligt affald og bortskaffelse heraf med hensyn til ændringer af listen over affald i bilag IX (liste B) i denne konvention /* COM/2013/093 final - 2013/0055 (NLE) */





BEGRUNDELSE 1. Baselkonventionen af 22. marts 1989 om kontrol med grænseoverskridende transport af farligt affald og bortskaffelse heraf (i det følgende benævnt "Baselkonventionen") fastsætter en kontrolprocedure, som parterne anvender ved import og eksport af farligt affald. Konventionen trådte i kraft i 1992 og tæller nu 175 parter. EU er part i Baselkonventionen. 2. Proceduren for ændring af bilagene til Baselkonventionen er fastsat i konventionens artikel 17 og 18. En hvilken som helst ændring skal foreslås af en af parterne i konventionen og meddeles af sekretariatet til de øvrige parter mindst seks måneder forud for det møde, hvor ændringen forelægges til vedtagelse. Derudover skal enhver sådan ændring vedtages på et møde i partskonferencen, og den kan træde i kraft seks måneder fra den dato, hvor depositaren udsteder et cirkulære herom. 3. Bilag IX til Baselkonventionen indeholder en liste over affald. Affald anført på denne liste omfattes ikke af artikel 1, stk. 1, litra a), i konventionen og betragtes derfor ikke som "farligt affald" i henhold til konventionen, med mindre det indeholder så store mængder af de i bilag I anførte stoffer, at det udviser de i bilag III omtalte egenskaber. I bilag I er anført kategorier af affald, der skal kontrolleres (affaldsstrømme) og affaldsbestanddele. Bilag III indeholder en liste over farlige egenskaber. Følgende fem ansøgninger om optagelse af nye affaldsangivelser i bilag IX (liste B) til Baselkonventionen blev indgivet i januar og februar 2011: a) Plastfraktion, som ikke kan adskilles, fra forbehandlingen af brugt væskeemballage b) Affald af laminat fra selvklæbende etiketter, der indeholder råvarer fra etiketproduktionen, som ikke er omfattet af affaldsangivelse B3020 i bilag IX c) Plast-aluminiumfraktion, som ikke kan adskilles, fra forbehandlingen af brugt væskeemballage d) Rent biologisk nedbrydeligt affald fra landbrug, gartneri, skovbrug, haver, parker og kirkegårde e) Kompositemballage, som hovedsageligt består af papir og noget plast og ikke indeholder restprodukter, og som ikke er omfattet af affaldsangivelse B3020 i bilag IX. 4. Ovenstående affaldsangivelser blev på midlertidig basis tilføjet til bilag IIIB til Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald[1], indtil der er truffet afgørelse om deres indplacering i bilag IX (liste B) til Baselkonventionen. Dette blev vedtaget ved Kommissionens forordning (EU) nr. 135/2012 om ændring af Europa-Parlamentets og Rådets forordning (EF) nr. 1013/2006 for at tilføje visse typer uklassificeret affald i bilag IIIB[2]. 5. Den åbne arbejdsgruppe (OEWG) noterede sig de foreslåede ændringer ved sit ottende møde den 25.-28. september 2012. Efter drøftelser af disse forslag vedtog OEWG i punkt 2 i sin beslutning OEWG-8/6 at sende nedenstående udkast til optagelse i bilag IX til konventionen til behandling ved partskonferencen under Baselkonventionen ved dennes ellevte møde i maj 2013 (COP-11): "B3075 Naturligt plantebaseret biomasseaffald fra landbrug, gartneri, skovbrug, haver, parker og kirkegårde, som ikke indeholder så store koncentrationer af de i bilag I anførte stoffer, at de udviser de i bilag III omtalte egenskaber, og som ikke indeholder invasive arter". I punkt 3 i beslutning OEWG-8/6 noterede OEWG sig også følgende alternative udkast til optagelse i bilag IX til konventionen med henblik på behandling ved COP‑11. Deri slås fire af forslagene sammen, og deri vil ændringsforslaget vedrørende laminat fra etiketter kunne indgå eller udelades: "B3025 Kompositemballage som [hovedsagelig] består af papir, plastic og aluminium [og fraktioner med indhold af disse materialer] fra forbehandlingen af denne form for emballage[, herunder affald af laminat fra [selvklæbende] etiketter], og som ikke indeholder restprodukter og ikke indeholder så store koncentrationer af de i bilag I anførte stoffer, at de udviser de i bilag III omtalte egenskaber". 6. COP-11 kan beslutte at ændre i bilag IX (liste B) til konventionen ved at inddrage enhver af de affaldsangivelser, der foreslås i de ovenstående ansøgninger, enhver af de affaldsangivelser, som den åbne arbejdsgruppe (OEWG) har sendt ved sit ottende møde, eller enhver af de ovenstående beskrivelser med ændringer. 2013/0055 (NLE) Forslag til RÅDETS AFGØRELSE om den holdning, der skal indtages på vegne af Den Europæiske Union ved den ellevte konference mellem parterne i Baselkonventionen om kontrol med grænseoverskridende transport af farligt affald og bortskaffelse heraf med hensyn til ændringer af listen over affald i bilag IX (liste B) i denne konvention RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 191, stk. 1, sammenholdt med artikel 218, stk. 9, under henvisning til forslag fra Europa-Kommissionen, og ud fra følgende betragtninger: (1) Baselkonventionen af 22. marts 1989 om kontrol med grænseoverskridende transport af farligt affald og bortskaffelse heraf trådte i kraft i 1992. (2) I henhold til artikel 17 og 18 i Baselkonventionen vedtages ændringer af konventionen ved et partskonferencemøde. (3) Fem ansøgninger om optagelse af nye affaldsangivelser i bilag IX (liste B) til Baselkonventionen blev indgivet i januar og februar 2011. Indtil der er truffet afgørelse om deres indplacering i bilag IX (liste B) til konventionen, er disse angivelser på midlertidig basis blevet tilføjet bilag IIIB til Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald[3]. Dette blev vedtaget ved Kommissionens forordning (EU) nr. 135/2012 om ændring af forordning (EF) nr. 1013/2006 for at tilføje visse typer uklassificeret affald i bilag IIIB[4]. (4) Under hensyntagen til de indgivne forslag har den åbne arbejdsgruppe (OEWG) på sit ottende møde den 25.-28. september 2012 vedtaget at sende to udkast til optagelse i bilag IX til Baselkonventionen til det ellevte møde i partskonferencen under konventionen. (5) Med hensyn til bilag IX (liste B) til Baselkonventionen kan det ved det ellevte partskonferencemøde under konventionen besluttes at inkludere enhver af de affaldsangivelser, der foreslås i ansøgningerne, enhver af de affaldsangivelser, som den åbne arbejdsgruppe (OEWG) har sendt ved sit ottende møde, eller ændrede udgaver af enhver af de ovennævnte angivelser — VEDTAGET DENNE AFGØRELSE: Artikel 1 Den Europæiske Union indtager ved det ellevte møde i partskonferencen til Baselkonventionen den holdning, at enhver af de affaldsangivelser, der foreslås i de indgivne ansøgninger, enhver af de affaldsangivelser, som den åbne arbejdsgruppe (OEWG) har sendt ved sit ottende møde, eller enhver af de nævnte angivelser med hensigtsmæssige ændringer kan optages i bilag IX (liste B) til konventionen. Unionens repræsentanter ved det ellevte møde i partskonferencen til Baselkonventionen kan aftale mindre ændringer til denne holdning, uden at Rådet træffer yderligere afgørelse herom. Artikel 2 Efter at den ellevte partskonference til Baselkonventionen har vedtaget sin beslutning med hensyn til ændring af bilag IX (liste B) til konventionen, offentliggøres denne i Den Europæiske Unions Tidende. Artikel 3 Denne afgørelse træder i kraft den […]. Udfærdiget i Bruxelles, den […]. På Rådets vegne Formand [1] EUT L 190 af 12.7.2006, s. 1. [2] EUT L 46 af 17.2.2012, s. 1. [3] EUT L 190 af 12.7.2006, s. 1. [4] EUT L 46 af 17.2.2012, s. 1.